憶舊遊
作者：鮑溶
朝代：唐

paragraphs: 憶求無何鄉，了在赤谷村。
仙人居其中，將往問所存。
日入濛汜宿，石煙抱山門。
明月久不下，半峯照啼猨。
堂上白鶴翁，神清心無煩。
齋心侍席前，跪請長生恩。
云昔崆峒老，何詞受軒轅。
從星使變化，任日張乾坤。
若到舊鄉里，宛如曾討論。
風移嵓花氣，珠貫金經言。
涼夜惜易盡，青煙謝晨喧。
自唯腥膻體，難久留其藩。
幾世身在夢，百年雲無根。
悠悠竟何事，愚智相憂冤。
歎息幾晚寤，蒙師招其魂。
至今瑤華心，每想清水源。